Rezoluție [1]

privind situația din Mauritania

Adunarea Parlamentară Paritară ACP-UE,

- reunită la Port Moresby (Papua Noua Guinee) între 25 și 28 noiembrie 2008,

- având în vedere articolul 17 alineatul (2) din Regulamentul său de procedură,

- având în vedere dispozițiile Actului Constitutiv al Uniunii Africane (UA), ale Declarației de la Lomé din iulie 2000 și ale Protocolului privind instituirea Consiliului pentru pace și securitate (CPS) al Uniunii Africane referitoare la schimbările neconstituționale de guvern,

- având în vedere declarația Consiliului de Securitate al Organizației Națiunilor Unite din 20 august 2008,

- având în vedere declarațiile și rezoluțiile Comunității Economice ale Statelor Vest-Africane (ECOWAS), ale Uniunii Europene (UE) și ale Organizației Internaționale a Francofoniei (OIF),

- având în vedere consultările inițiate în temeiul articolului 96 din Acordul de la Cotonou,

- având în vedere comunicatul redactat în cadrul reuniunii consultative privind situația din Mauritania la care au participat Liga Statelor Arabe, Organizația Națiunilor Unite, Organizația Conferinței Islamice (OIC), OIF, UE și UA organizată la 21 noiembrie 2008 la Addis Abeba,

- având în vedere raportul misiunii de informare a Comitetului Ambasadorilor ACP organizată în Republica Islamică Mauritania în perioada 7- 11 octombrie 2008,

- având în vedere rezoluția Adunării Naționale Mauritane din 14 septembrie 2008,

A. întrucât, la 6 august 2008, o juntă militară condusă de generalul Mohamed Ould Abdel Aziz l-a alungat pe președintele Republicii Islamiste Mauritania, Sidi Mohamed Ould Cheikh Abdallahi;

B. întrucât situația economică și socială din țară este catastrofală și întrucât dezvoltarea este factorul care garantează cel mai bine succesul democrației;

C. întrucât președintele Abdallahi a fost ales în mod democratic în aprilie 2007, la sfârșitul unei proces de tranziție democratic, considerat exemplar de către comunitatea internațională și validat de misiunea de observare a alegerilor a Uniunii Europene și de delegația Parlamentului European;

D. având în vedere sprijinul UE acordat tranziției democratice și "programul de susținere" în valoare de 156 de milioane EUR pentru perioada 2008-2013 din cadrul celui de-al zecelea Fond European pentru Dezvoltare, care completează asistența deja existentă și cele 335 de milioane EUR acordate sub formă de ajutor începând cu 1985;

E. întrucât Mauritania este membră a Parteneriatului Euro-Mediteranean, cunoscut și sub numele de Procesul de la Barcelona, și a participat la Summit-ul privind Mediterana organizat la Paris la 13 iulie 2008;

F. întrucât, deși schimbarea de guvern a avut loc fără vărsare de sânge, președintele Abdallahi și alte câteva personalități politice au fost arestate și întrucât președintele Abdallahi este în continuare privat de libertate;

G. întrucât junta a creat un "Înalt consiliu de stat" și întrucât președintele acestui consiliu, generalul Mohamed Ould Abdel Aziz, a fost numit șef de stat prin "ordonanță constituțională";

H. întrucât "ordonanța constituțională" în care junta își definește puterile și care îi permite să guverneze prin decret nu are temei juridic;

I. întrucât "Înaltul consiliu de stat" a numit un prim-ministru;

J. întrucât greutățile cu care se confrunta Mauritania în momentul loviturii de stat erau de natură politică și ar fi putut astfel să fie soluționate prin mijloace pașnice, politice, și prin dialog;

K. întrucât, în ciuda acestor greutăți, Mauritania a făcut progrese deosebite în chestiuni politice interne extrem de sensibile precum întoarcerea refugiaților, eradicarea sclaviei și liberalizarea mass-media și întrucât acestea au fost de bun augur pentru dezvoltarea în cele din urmă a unei democrații ferm înrădăcinate;

L. întrucât este necesară o dezbatere deschisă între toate forțele politice în vederea creării mijloacelor de reinstaurare a ordinii constituționale, precum și a mecanismelor de reglementare a echilibrului dintre executiv și legislativ, în vederea asigurării, în cadrul Constituției, a unui echilibru adecvat între Președinte și Parlament, precum și a stabilității politice necesare, fără amestecul forțelor armate;

M. având în vedere diferitele mijloace de soluționare a crizei și de restaurare a ordinii constituționale propuse de forțele politice și de "societatea civilă", în special propunerea venită din partea opoziției democratice și "foaia de parcurs pentru tranziție" prezentată de Adunarea Națională;

N. având în vedere problemele de securitate din fâșia Sahelo-Sahariană, care alimentează terorismul, crimele transfrontaliere și traficul cu arme și droguri și care au un efect destabilizator asupra țărilor din subregiune;

O. având în vedere rolul jucat de Mauritania în combaterea acestor flageluri;

P. luând notă de condamnarea loviturii de stat de către comunitatea internațională, în special de grupul statelor ACP, ECOWAS, UA, UE, Liga Arabă și Națiunile Unite, precum și de decizia luată de UA și OIF de a suspenda relațiile cu Mauritania până la reinstaurarea democrației;

Q. întrucât, la 22 septembrie 2008, Uniunea Africană a trimis juntei un ultimatum solicitând reinstaurarea ordinii constituționale și repunerea în funcție necondiționată a lui Sidi Mohamed Ould Cheikh Abdallahi până la 6 octombrie 2008;

R. întrucât junta militară a respins acest ultimatum și întrucât marți 7 octombrie 2008, Comisia UA a solicitat statelor membre ale UA să nu-i recunoască pe complotiștii din Mauritania;

S. având în vedere deschiderea procedurii de consultare dintre Uniunea Europeană și Mauritania, în conformitate cu articolul 96 din Acordul de la Cotonou privind deschiderea acestor consultări atunci când una din părți consideră că cealaltă parte nu și-a îndeplinit o obligație care decurge din respectarea drepturilor omului, a principiilor democratice și a statului de drept;

T. întrucât Banca Mondială a suspendat plata către Mauritania a unui ajutor în valoare de 175 de milioane USD; întrucât această suspendare va afecta circa 17 de proiecte naționale în Mauritania, precum și participarea Mauritaniei la proiectele regionale ale Băncii Mondiale legate, printre altele, de dezvoltarea rurală, sănătate, educație și infrastructură (precum construirea de drumuri);

U. întrucât poliția a făcut uz de forță pentru a înăbuși demonstrațiile neautorizate organizate de o coaliție de partide politice care solicită repunerea în funcție a președintelui Abdallahi,

1. condamnă răsturnarea președintelui și a guvernului de către forțele armate din Mauritania și subliniază că instituțiile create în mod democratic trebuie respectate; regretă acest pas înapoi, date fiind progresele notabile înregistrate în dezvoltarea democrației și a statului de drept în ultimii ani în Mauritania;

2. ia notă de transferul președintelui înlăturat de la putere Sidi Mohamed Ould Cheikh Abdallahi în satul său natal, unde se află sub arest la domiciliu, dar continuă să solicite eliberarea imediată și necondiționată a acestuia;

3. invită autoritățile mauritane să susțină drepturile omului, inclusiv libertatea de exprimare, de asociere și de întrunire;

4. susține că doar prin consultări extinse se poate soluționa criza și se poate asigura din nou o funcționare corectă a tuturor instituțiilor democratice, inclusiv exercitarea deplină de către Parlament a tuturor prerogativelor sale;

5. invită autoritățile militare aflate la putere să se angajeze să respecte un calendar privind întoarcerea la ordinea constituțională și reinstaurarea instituțiilor democratice și să aibă grijă ca forțele militare să nu poată fi eligibile la alegeri;

6. invită, în consecință, toți actorii politici din Mauritania să instituie fără întârziere un cadru adecvat pentru aceste consultări;

7. salută începerea consultărilor dintre Uniunea Europeană și autoritățile aflate la conducere în Mauritania și invită Comisia Europeană să prezinte APP rapoarte periodice privind progresele înregistrate în cadrul consultărilor organizate în temeiul articolului 96 privind stabilirea unui calendar pentru reinstaurarea ordinii constituționale, dar regretă faptul că, până în prezent, nu s-au făcut progrese semnificative în acest sens;

8. salută anunțul făcut de UA conform căruia aceasta va prezenta "propuneri concrete" în urma respingerii ultimatului său de către Înaltul consiliu de stat al Mauritaniei;

9. invită UA și UE să analizeze toate sancțiunile care ar putea fi aplicate militarilor complotiști (interzicerea deplasării, înghețarea averilor etc.) în cazul în care nu se angajează în viitorul apropiat să urmeze un plan relevant și credibil care să ducă la soluționarea crizei și la reinstaurarea ordinii constituționale, dar să nu ia nicio măsură care ar periclita dezvoltarea Mauritaniei și ameliorarea condițiilor de trai ale populației acesteia;

10. insistă ca populația Mauritaniei, care este deja grav afectată de crizele economice și alimentare, să nu devină ostatici ai actualei crize politice și invită Comisia Europeană să pună în aplicare proiectele de sprijinire a societății civile în cadrul Instrumentului european pentru democrație și drepturile omului;

11. îndeamnă junta să analizeze multiplele avantaje de care ar beneficia populația mauritană în urma participării la procesul politic pentru pace, democrație, prosperitate și înțelegere umană, socială și culturală evidențiate la Summit-ul privind Mediterana din 13 iulie 2008, la care a participat Sidi Mohamed Ould Cheikh Abdallahi, președintele Republicii Islamice Mauritania;

12. salută trimiterea unei delegații a Comitetului Ambasadorilor ACP și ia notă de adoptarea rezoluției Adunării Naționale Mauritane din 14 septembrie 2008;

13. hotărăște să trimită o delegație parlamentară ACP-UE în Mauritania, care să ajute parlamentul mauritan să-și redescopere unitatea și să identifice o cale de ieșire din criză onorabilă pentru toate părțile interesate;

14. încredințează copreședinților sarcina de a transmite prezenta rezoluție Consiliului ACP-UE, Comisiei Europene, Parlamentului Panafrican, Comisiei Uniunii Africane, Uniunii Maghrebului Arab, Consiliului de Securitate al Organizației Națiunilor Unite, precum și Adunării Naționale și altor autorități din Mauritania.

[1] Adoptată de Adunarea Parlamentară Paritară ACP-UE la 28 noiembrie 2008 în Port Moresby (Papua Noua Guinee).

--------------------------------------------------